Sirje Runge õppis ERKI-s disaini, olles SOUP-i kunstnikega samal intellektuaalsel lainepikkusel, ehkki ta ei osalenud vennaskonna näitusel. Tema märksõnaks on minimalism, kunstivool, mille ülinõudlik esteetika puhastab maali kõigest ülearusest ning jätab alles vaid olulise. See on modernistlik abstraktne maalikunst, mis pole ometi suubunud jääkülma tehnitsismi, vaid säilitab, vastupidi, inimkäe puudutuse ja eluhinguse kui väärtuse. Tänapäeval õpetab Sirje Runge BFM-i filmiüliõpilastele värviteooriat ja -praktikat, kasutades Bauhausi mõjulist värviteooriat ning oma rikkalikku kogemust maalijana.
Siin on esitatud Sirje Runge üks õlimaal kõrgajast, milles on oluline rõhk puhtal ja peenel värvitajul. Fantoom VII” (1991) kujutab peaaegu lõputusse ulatuvat valgust, luues õhkkonna, mis mõjub vabastavalt.